Mistä on kyse? Kaasujalan keventäminen monikertaistaa päästöt

Pakokaasujen pienhiukkaset leviävät lähes kaikkialle

Nykytiedon mukaan ne ovat suurin terveysriski

Niin sanotut nanohiukkaset ovat hyvin pieniä, yhden mikrometrin tuhannesosan kokoisia hiukkasia. Pienestä koostaan huolimatta ne ovat suuri terveysriski, kertoo dosentti Topi Rönkkö aerosolifysiikan laboratoriosta.

– Liikenteen pakokaasuissa olevia nanohiukkasia on ihmisen elinympäristössä lähes kaikkialla. Ollaan sitten sisällä tai ulkona, jos elinympäristö on lähellä liikennettä, ihminen altistuu pienhiukkasille. Nykyisen tietämyksen mukaan nanohiukkaset ovat suurin ympäristöstä aiheutuva terveysriski.

Topi Rönkkö vertaa pienhiukkasia katupölyyn, joka on tuhat kertaa nanohiukkasia suurempaa. Katupölyn aiheuttamat ongelmat ovat ajoittaisia, pakokaasupäästöt käytännössä pysyviä.

Kaasujalan nostaminen lisää päästöjä

Aerosolifysiikan tutkijat tekivät vuonna 2009 yllättävän havainnon: polttoaineen syötön lopettaminen ajon aikana johtaa pienhiukkasten moninkertaistumiseen pakokaasupäästöissä. Tulos varmistettiin useiden vuosien aikana, kunnes tieto julkistettiin kansainvälisesti arvostetussa tiedelehdessä tammikuussa.

Tulos oli yllätys auton valmistajille. Sitä se oli myös tutkijoille itselleen.

– Kun raskas diesel-ajoneuvo lähtee alamäkeen ja kuljettaja nostaa kaasupolkimen ylös, polttoaineen syöttö palotilaan loppuu. Tällöin hiukkaspäästöt nousevat merkittäviksi, jopa satakertaisiksi verrattuna ylämäkiajoon. Tämä oli todella yllättävää; oletuksena oli, että alamäessä hiukkaspäästöjä ei tulisi ollenkaan.

Muista turvaväli

Tampereen teknillisen yliopiston tutkimus on herättänyt kansainvälistä huomiota ja auton valmistajien kiinnostuksen. Myös moottoriöljyjä ja polttoaineita valmistava Neste on ilmaissut mielenkiintonsa, samoin katalysaattoreiden ja moottorien kotimaiset valmistajat.

Topi Rönkkö kertoo tutkimuksen vaikuttaneen omaan ajotapaansa. Rekan perässä ajaminen alamäessä nostattaa kylmät väreet.

– Kun tietää, mitä moottorijarrutuksesta seuraa, tulee väkisinkin tarkkailtua kuorma-autoja. Alamäessä kuskit keventävät kaasujalkaa, mikä ei tiedä hyvää perässä ajaville. Turvaväli on hyvä pitää liikenteessä jo tästäkin syystä.